35. schôdza NR SR - 3.deň - A. dopoludnia
Dátum: 2025-05-29
Poslanec: Škripek, Branislav (KDH)
Druh vystúpenia: Vystúpenie v rozprave

48. Ďakujem pekne za slovo. Potýkame sa v tomto návrhu s vlastne niečím omnoho viacej než je len napísané v dôvodovej správe alebo v návrhu zákona. Čiže naša účasť na šestnástom balíku sankcií zo strany Európskej únie, teda na šestnástom sankčnom balíku, a v dôvodovej správe je napísané, že Slovenská republika sa na tomto rozhodnutí podieľa a tieto prijaté opatrenia boli zdôvodnené potrebou jednotnej európskej reakcie na pokračujúci konflikt na Ukrajine. A v tejto súvislosti však nebolo dostatočne zhodnotené, aké hospodárske a energetické dôsledky budú mať nové sankcie na slovenské podnikateľské prostredie, priemyselnú výrobu a sociálno-ekonomickú stabilitu obyvateľstva. Tak toto ste uviedli, páni navrhovatelia, v dôvodovej správe. Ale my sa tu potýkame s niečím omnoho širším. My sa tu potýkame s celkovým pohľadom na to, čo znamená spolupráca v Európskej únii a jednotný postoj členských štátov voči tomu, čo robí Ruská federácia vo svete. Ruská federácia celému svetu ukázala, že hnusným, hyenickým spôsobom zabíja civilistov v cudzom, susednom štáte, Ukrajine, ktorý je omnoho menší, ktorý je dokonca bratským národom a ktorý, ktorého hlavné mesto Kyjev existovalo omnoho skorej, ako existovala Moskva. Aj to si môžeme povedať, len tak, z takého historického pohľadu. A to, čo Európska únia urobila, že vytvorila svoj postoj, Európska únia, to znamená 27 členský štátov, do ktorého patríme, do ktorého spolku patríme aj my, a vyjadrili sme náš hlboký nesúhlas. Áno, všemožnými spôsobmi, aj sankciami, s tým, aby sa takého niečo dialo. A prečo sme začali, alebo začali robiť aj sankcie. Práve preto, aby sme všemožným spôsobom spôsobili, že sa bude, že sa zastaví táto hyenická vojna, ktorá útočí na civilné obyvateľstvo, na civilnú infraštruktúru a vedie sa zo strany Ruskej federácie nenormálnym spôsobom. Normálna vojna, útočí armáda na armádu, útočí sa na opevnené miesta a zákopy alebo na armádne sklady, alebo, alebo, a môžeme povedať na vojenské ciele. Ako je možné, aby sme sa stále pozerali na to, ešte aj v čase všeobecne svetovým víziám na mier, Rusko je priam vyzvané, aby bolo ochotné rokovať teraz o miery. Ako je možné, že znovu zažijeme pred pár dňami otrasné útoky na civilné ciele? Otrasné útoky na nevojenské miesta, kde sú ľudia zabíjaní. Prečo to je? Sankcie, ktoré Európska únia vytvorila a snaží sa nimi dotlačiť Rusko k zastaveniu alebo spomaľovaniu, zastaveniu bojov sú tu za konkrétnym účelom. Tým vyjadrujeme náš nesúhlas so zabíjaním civilistov v tejto agresívnej vojne, ktorú vedie Rusko. A nesúhlasíme s autokratickým politickým zriadením, ktoré sa po 35 rokoch slobody, alebo zmien politických, toto lepšie povedzme, objavilo v Rusku. Znovu je tu diktátor, ktorý si myslí, že má právo robiť takéto veci. Keď sa pozriete, ja mám taký obrázok odfotený niekde z internetu, to obrovské Rusko a vedľa je malá Ukrajina. Tak ja som sa pýtal niektorých tých zástancov ruskej agresie alebo ruského bojovania, že vám sa naozaj zdá, že táto malá zem ohrozovala Rusko? Táto malá zem, táto Ukrajina, je naozaj ohrozením tohoto obrovského medveďa? Priatelia, ilúzie, že uvoľnenie sankcií nám prinesie ekonomický prospech, je naozaj omyl. Vojna má pre nás ďaleko negatívnejšie následky ako zavedenie sankcií a prináša nám ďaleko viacej škôd na slovenskej ekonomike, pretože vyplýva, z toho vyplýva naša izolácia vo svete a odchod zahraničných firiem z našej krajiny. My sa tu potýkame s úplne inými problémami. Prečo? Pre nezrelú politiku našej súčasnej vládnej koalície. My máme škody na Slovenskej ekonomike, pretože odtiaľto odchádzajú zahraničné firmy. A tiež to znamená, že k nám nebudú prichádzať zahraničné investície, a to je v skutočnosti následok toho, že naša vláda fakticky, si dovolím povedať, kolaboruje. Jednoducho preto, že naši predstavitelia chodia s obľubou do Moskvy, do Kremľu a rôzni, náš premiér tam ide, náš niekdajší podpredseda parlamentu, pán europoslanec a ďalší poslanci. A tu z tejto sály tam bolo niekoľko ľudí, ktorí tam šli a podávali si ruky. Pán europoslanec, niekdajší podpredseda parlamentu, pochodil po Dume, pochodil sa po chodbách s rôznymi poslancami, spravil si všelijaké mítingy a fotečky. A toto nám robí člen Európskeho parlamentu. Toto publikuje ako perfektnú vec. Teraz je vo Venezuele a obdivuje tam Che Guevaru a podobné a hlási sa k takýmto režimom a k takýmto postavám. Čo je toto, čo tu teraz máme, tento návrh? Toto je hazardovanie s renomé Slovenska, s takýmto lacným a jednoduchými dokumentami, toto je nehodné slovenského parlamentu a nemôžeme takéto veci tu jednoducho nechať len tak prejsť. To, čo teraz vidíme na Slovensku, aj tá hanba ohľadne podvodov na poľnohospodárskej agentúre s prideľovaním dotácií a zneužitím tých dotácií, toto sú negatívne následky nevhodného konania našich vlád, ktoré tu umožnili takéto niečo. A je to vláda Roberta Fica v rôznych koalíciách, ktoré on tu už niekoľkokrát vykonáva a viedol túto krajinu a za ním máme samý rozvrat ohľadne našej morálnej reputácie. Ktorí predstavitelia západných krajín nás poctili svojou návštevou? Jednoducho tu neprichádzajú predstavitelia demokratických krajín, ktorí by nám dali najavo, že chcú s našou vládou komunikovať. Už na rokovanie Európskej rady vo februári pána premiéra Fica nepozvali. Takže, prečo je potrebné, aby sme mali a vytvárali tento pozitívny obraz, že Slovensko sa prikláňa k Rusku? Načo je to treba? Na predvolebnú kampaň? Sa môžem opýtať, že či pán premiér Fico tak veľmi chce dať najavo, že on má veľmi dobré vzťahy s Ruskou federáciou? Ale stále sme na nepriateľskom zozname krajín Ruskej federácie. Tak my tu dávame také divné signály. Na jednej strane ukazujeme, že sa pobozkáme s tým Putinom, ruku podáme, rokujeme za obrovským stolom, tým kremeľským, a porozprávame, ako zle sa nám tam cestovalo. To všetko tam pán premiér porozprával. A na druhej strane všetok tento obraz dáva najavo európskej dvadsaťsedmičke, že my sa s tebou nebavíme, Robert Fico. To nie je obľúbený premiér, ktorého tam všetci vítajú a sú celí radi. Oni sú v rozpakoch, títo ľudia. Nikto ho za to nepochválil. Poďme k V4-ke. Krajiny V4 vlastne už nemajú nič spoločného. Poľsko a Česko jednoducho dáva najavo Slovensku a Maďarsku, že sa stretávať nebudeme. V skutočnosti tento celok, ktorý predstavuje okolo 45 mil. ľudí vo vnútri EÚ 27, je skupina s vážnym hlasom, respektíve mohla by byť, lebo malému Slovensku určite nenačúvajú tak, ako by načúvali pôsobeniu a vplyvu V4-ky. A chceme toto my na Slovensku? Toto nám pripravuje naša vláda súčasná. Prečo sa nezameriavame na spoluprácu s V4? Ale my tu stále máme také pekné signály. Pán, je to tiež, áno, šéf poradcov premiéra pán Erik Kaliňák ide na ruskú ambasádu si vybavovať víza. Ale veď to robia úplne iní ľudia na vysokých štátnych úradoch a nie pán poradca, šéf poradcov premiéra. Ale to bola taká demonštračka, že ideme ukázať, že okej. Alebo úplne náhodou vraj zablúdil pán ruský veľvyslanec Bratčikov na úrad vlády. On vlastne netrafil do správnej budovy. To bola krásna demonštračka, že ó, super, máme dobré vzťahy. Máme pokútne vzťahy s rôznymi diktátormi vo svete, ale my, Slovensko, my chceme rokovať s demokratickými modernými štátmi. Dodnes nevieme, čo vybavil premiér Fico na svojej obchodnej alebo akej ceste v Číne, dvakrát bol v Moskve, raz bol vo Vietname. Čo nám doniesol? Ale odpoveď asi máme, že nič. A pán predseda koaličnej národnej strany včera povedal na jednom mediálnom stretnutí, že je časť odísť z EÚ. Tak teda nie je. My chceme zostať... (Prerušenie vystúpenia časomerom.)